
Aizsardzības ministrijai


	Atzinums par noteikumu projektu “Drošības noteikumi Jaunsardzes centra organizētajās nodarbībās un pasākumos” (VSS-205)
	



[bookmark: _Hlk63428409]Veselības ministrija izskatīja Aizsardzības ministrijas sagatavoto noteikumu projektu “Drošības noteikumi Jaunsardzes centra organizētajās nodarbībās un pasākumos” (VSS-205) (turpmāk – Noteikumu projekts) un izsaka šādus iebildumus:
1. Lūdzam Noteikumu projekta anotācijā skaidrot, kur var iepazīties ar aizsardzības ministra noteikto riska pārvaldības procedūru (turpmāk – procedūra). Noteikumu projekta anotācijā ir tikai pieminēts, ka veicot procedūru, tiek noteikts katras nodarbības vai pasākuma riska līmenis, vienlaikus pati procedūra ir pieminēta vairākos Noteikuma projekta punktos.
[bookmark: _Hlk67398510]2. Lūdzam Noteikumu projekta anotācijā skaidrot, kādas ir Jaunsardzes centra turpmākās darbības, ja nodarbības vai pasākuma dalībnieks atrodas Noteikumu projekta 39. punktā minēto alkoholisko dzērienu, narkotisko, psihotropo vai citu apreibinošo vielu iespaidā. Vēršam uzmanību, ka Jaunsardzes centra funkcija ir veicināt jaunatnes pilsonisko apziņu, kā arī patriotismu, un jaunsargi, dodot savu solījumu, apsolās pēc labākās sirdsapziņas veikt jaunsarga pienākumus.
3. Lūdzam Noteikumu projektā vai Noteikumu projekta anotācijā skaidrot 47.5. apakšpunktā minēto terminu “overlejs”.
4. Lūdzam Noteikuma projekta 69. punktā vārda “nodrošina” vietā lietot citu vārdu vai noformulēt šī punkta pēdējo teikumu tā, lai tā jēga būtu nepārprotama. Tekstā vārds “nodrošina” nav viennozīmīgi saprotams. Vārdu salikumu “nodrošina visus ieročus” var saprast divējādi - jānodrošina visi ieroči vai, piemēram, jāuzliek drošinātājs stāvoklī „DROŠS”.
[bookmark: _Hlk67393010]5. Lūdzam Noteikumu projekta anotācijā skaidrot atšķirību starp lietotajiem terminiem “dalībnieks”, “personāls” un “izglītojamais”, kā arī iespēju robežās lietot vienotu terminoloģiju. 
[bookmark: _Hlk67402722]6. Lūdzam Noteikumu projekta anotācijā skaidrot, kādas ir Jaunsardzes centra turpmākās darbības, ja bērns vai jaunietis neievēro Noteikumu projektā minēto, piemēram, neievēro 82. punktā noteikto “Šaujot ar straikbola vai peintbola ieročiem, aizliegts mērķēt  un šaut uz cilvēkiem, kas atrodas bīstamajā zonā tuvāk kā 10 m un neatrodas 30 grādu sektorā”.
7. Lūdzam Noteikumu projekta 103. punktu papildināt ar tekstu, ka nodarbības vadītājs pārliecinās arī par dalībnieku (izglītojamo) peldētprasmi, nevis tikai par to, ka dalībnieki ir apmācīti lietot glābšanas līdzekļus.
Vienlaikus izsakām šādus priekšlikumus:
    1. Lūdzam Noteikumu projekta 43.6. apakšpunktu aiz vārdiem “nekavējoties informē par notikušo tiešo vadītāju” papildināt ar vārdiem “vecākus  vai likumiskos pārstāvjus”. Vēršam uzmanību, ka bērnu un jauniešu vecāki un likumiskie pārstāvji ir pirmie, kam jāpaziņo, ja nodarbības vai pasākuma laikā tā dalībnieks gūst traumu.
    2. Lūdzam Noteikumu projekta 51. punktu aiz vārdiem “informē izglītojamā vecākus” papildināt ar vārdiem “vai likumiskos pārstāvjus”.
    3. Aicinām vērst uzmanību, ka dežūrām nodarbībās piesaistāmie medicīniskie resursi izvietojami palīdzības sniegšanai drošā vietā, paredzot brīvus piekļuves un evakuācijas ceļus. Neatliekamā kārtā uz notikumu vietu izsauktās neatliekamās medicīniskās palīdzības brigādes palīdzību sniedz ārpus bīstamās zonas, kā arī nepieciešamības gadījumā vienlaikus piesaistāmi citi operatīvie dienesti, piemēram Valsts Ugunsdzēsības un glābšanas dienesta glābēji uz ūdens.

